Jeg mødes med ham på en travl fortorvscafé i en hovedstad et sted i Vesteuropa. Med tunge drag hiver han sig gennem en pakke cerutter. Han er canadier, 52 år, rødblond og fregnet til fingerspidserne. William Wiley hedder han. Gennem to årtier har han jagtet krigsforbrydere, blandt andet i DR Congo for Den Internationale Straffedomstol i Haag. Nu har han samlet et hold af 26 efterforskere i sin egen private organisation CIJA, der er ved at præstere dét, ingen domstol eller nation hidtil har magtet: at samle bevismateriale sammen mod den syriske præsident Bashar al-Assad og toppen af det syriske regime for deres forbrydelser mod menneskeheden.

Arbejdet involverer under cover-efterforskere og hemmelige missioner, og det er yderst risikabelt. Én efterforsker er dræbt, tre er såret. Flere er blevet taget til fange både af jihadister og af regimet.

“Vores risikoappetit er nul,” som Wiley formulerer det, “men vores risikovillighed er meget, meget høj.”

Organisationens modus operandi er som følger:

Efterforskerne i Syrien er alle selv syrere og samarbejder med oprørsgrupper. De tager med på militære operationer mod regimets højborge, så de kan beslaglægge inkriminerende dokumenter, før de afslørende papirer forsvinder eller bliver destrueret. Når agenterne har sikret sig bevismaterialet, sætter de mod grænsen. Undervejs følger de en stram sikkerhedsprotokol; de har dækhistorier, dataene på deres devices er krypterede, og dokumenterne smugles blandt andet ud i kufferter og kasser.

“Man rejser langsomt med den slags vægt,” bemærker Wiley.

Hans folk har smuglet 600.000 dokumenter ud af Syrien, siden krigen begyndte. Det er to et halvt ton papirer. En halv million mere har de begravet i ørkenen og gemt i safe houses, fordi nogle kurérruter er for farlige at rejse ad. I Europa står Wileys hold af juridiske eksperter klar til at tage imod de dokumenter, det lykkes at smugle ud af Syrien, og som bruges til at opbygge sagerne mod Assad og hans mænd.

William Wiley tager et drag af cerutten.

Danmark støtter sammen med flere andre EU-lande hans organisation – ud over den økonomiske støtte, som vi indirekte giver CIJA gennem EU. Organisationens arbejde kan vise sig at få konsekvenser for flere af unionens medlemslande: Der befinder sig, siger Wiley, lige nu ti højtstående mistænkte fra den syriske sikkerhedstjeneste i Schengen-landene, som er kommet hertil med flygtningestrømmen. Den første anholdelse af en af disse formodede krigsforbrydere foretaget af en nationalstat, vurderer Wiley, vil forhåbentlig ske inden for kun nogle uger.

